I 1930-årene kom funksjonalismen til Mosjøen. Sitt første hus av funksjonalistisk stilart – såkalte funkishus – fikk byen i 1934. Funksjonalismen ble meget populær, og straks ble en rekke slike hus bygget, både ren funksjonalisme og i overgang mellom nyklassisisme og funksjonalisme. Som med andre hus i byen ble også de fleste funkishusene bygget i tre. For byen innebar funksjonalismen ikke bare enklere fasader, men også det at takene ble flatere, slik at den tradisjonelle kvisten forsvant.